આમ તો કેરી શબ્દના જ અનેક અર્થ થઈ શકે. ‘લવિંગ કેરી લાકડીએ ...’ ગીતમાં જે કેરી છે એ આપણે જેની ચર્ચા કરીએ છીએ એ નહિ. બદામ કેરી હોય, ગુલાબ કેરી હોય, પણ લવિંગ કેરી જાતની કેરી હજુ કોઈએ વિકસાવી નથી. એટલે અહીં કેરી એ લવિંગને લાકડીની ઉપમા આપી એ સંદર્ભમાં વપરાયું છે એમ સમજવું. જોકે કેરી એક ફળ અને કેરી એટલે કે તણી એ બે વચ્ચે ઉચ્ચારનો ફેર છે જે લખવામાં દેખાતો નથી. આમ ગુજરાતી ભાષામાં પણ ઘણાં ડખા છે એવી અમારી જૂની ફરિયાદ આ કેરીના કિસ્સામાં પણ ઘટિત છે. પાછો કેરી શબ્દ અંગ્રેજીમાં પણ આવે છે અને એના પાછાં ઘણાં અર્થ થાય છે. કેરી એ અટક પણ છે અને જીમ નામના કેરી અટકવાળા એક એક્ટર સ્લેપસ્ટીક કોમેડી માટે જાણીતાં છે. કેરીને હિન્દીમાં આમ કહે છે આમ શબ્દના પણ પાછાં ઘણાં અર્થ થાય છે. પણ ‘આમ’ પર છેલ્લા છ મહિનામાં એટલી ચર્ચા થઈ છે કે અમે વધુ ચર્ચા કરી અમારા માનીતા વાચકોનું માથું દુખાડવા નથી માંગતા!